Kandidatët Klinton dhe Obama debat në Pensilvani
Të dy kandidatët demokratë thanë se janë të aftë të fitojnë ndaj kandidatit republikan në zgjedhjet e përgjithëshme 
Toni i të dy kandidatëve ishte përgjithësisht i njerëzishëm, por pati edhe shkëmbime ngacmuese gjatë debatit rreth deklaratave që kanë bërë ata kohët e fundit dhe që u kanë krijuar probleme. Senatori Obama tha se Senatorja Klinton i ka shfrytëzuar në maksimum komentet tij për acarimin e votuesve në një qytet të vogël të Pensilvanisë, të cilët mbështeten tek arma dhe feja për shkak të vështirësive të tyre ekonomike. Por edhe Senatorja Klinton u hodh në mbrojtje. Një votues e pyeti atë nëpërmjet një video për vizitën e saj të famëshme në Bosnje si zonjë e parë dhe pse ajo tha se kur shkoi atje i gjithë ekipi i saj u gjend nën zjarrin e snajperëve dhe vrapoi për t’u mbrojtur, ndërsar fragmentet filmike të atij episodi tregojnë se situata nuk ishte e tillë kur ajo mbërriti atje. Të dy kandidatët thanë për njeri tjetrin se janë të aftë të fitojnë ndaj kandidatit republikan, Senatorit Xhan Mekein, në zgjedhjet e përgjithëshme në muajin nëntor. Por nga ana tjetër ata iu shmangën zotimit se ai që fiton do t’i kërkojë tjetrit të vazhdojë garën me të për postin e nënpresidentit. Zonja Klinton këmbënguli se ajo do të ishte një kandidate më e fortë për demokratët ndaj Senatorit Mekein sepse ajo u është kundërvënë sulmeve të republikanëve në të kaluarën. Senatori Obama u kundërpërgjegj duke thënë se aftësia e tij për t’i bashkuar votuesit do ta bënte atë kandidatin më të mirë demokrat. Të dy kandidatët demokratë folën edhe një herë për planet e tyre për të tërhequr trupat nga Iraku brenda një kohe të shkurtër pasi të vinë në Shtëpinë e Bardhë. Dhe të dy u shprehën ashpër ndaj Iranit, duke thënë se do të bënin çfarë të ishte e mundur për ta parandaluar atë që të shtinte në dorë armë bërthamore. Zonja Klinton tha gjithashtu se do të ndërmerrte një fushatë të ashpër hakmarrjeje kundër Iranit, në qoftë se ai vend përdor armë bërthamore kundër Izraelit. Edhe Senatori Obama tha se Shtetet e Bashkuara do të merrnin masat e përshtatëshme, siç u shpreh ai, në rrethana të njejta. Senatorja Klinton vazhdon të udhëheqë në anketimet e opinionit në Pensilvani, të mbajtura para votimeve paraprake të së martës, por avancimi i saj nuk është aq i ndjeshëm në javët e fundit. Senatori Obama vazhdon të udhëheqë për sa i përket numrit të përgjithëshëm të delegatëve për të fituar emërimin e Partisë Demokrate. Ndërkohë kanë mbetur edhe 10 gara të tjera deri në fillim të qershorit, kur përfundojnë votimet paraprake. Demokratët mbajnë kuvendin e partisë së tyre në fund të gushtit, ndërsa republikanët një javë pas tyre. //iç//